Document ID: 32010D0724

KOMISIJOS SPRENDIMAS
2010 m. lapkričio 26 d.
dėl Europos Sąjungos pozicijos dėl Europos bendrijos ir Šveicarijos Konfederacijos susitarimo dėl prekybos žemės ūkio produktais 6 priedo pakeitimo
(2010/724/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2002 m. balandžio 4 d. Tarybos ir Komisijos sprendimą 2002/309/EB, Euratomas dėl bendradarbiavimo mokslo ir technologijų srityje susitarimo dėl septynių susitarimų sudarymo su Šveicarijos Konfederacija (1), ypač į jo 5 straipsnio 2 dalies antrą pastraipą,
kadangi:
(1)
Europos bendrijos ir Šveicarijos Konfederacijos susitarimas dėl prekybos žemės ūkio produktais (2) (toliau - Žemės ūkio susitarimas) įsigaliojo 2002 m. birželio 1 d.
(2)
Žemės ūkio susitarimo 6 straipsniu įsteigiamas Jungtinis žemės ūkio komitetas, atsakingas už Žemės ūkio susitarimo administravimą ir užtikrinantis sklandų jo veikimą.
(3)
Žemės ūkio susitarimo 11 straipsnyje nustatyta, kad Jungtinis komitetas sprendimu gali iš dalies pakeisti susitarimo priedus ir jų priedėlius.
(4)
Neseniai Jungtinis komitetas nusprendė iš dalies pakeisti Žemės ūkio susitarimo 2 ir 3 straipsnius bei 6 priedo 1, 2, 3 ir 4 priedėlius.
(5)
Sprendimo 2002/309/EB 5 straipsnio 2 dalyje nustatyta, kad priimdama Sąjungos poziciją dėl Jungtinio komiteto sprendimo iš dalies pakeisti Žemės ūkio susitarimo 6 priedą, Komisija laikosi Tarybos Sprendimo 1999/468/EB (3) 4 ir 7 straipsniuose nustatytos tvarkos. Jai padeda Žemės ūkio, sodininkystės, daržininkystės ir miškininkystės sėklos bei dauginamosios medžiagos nuolatinis komitetas, įsteigtas pagal Tarybos sprendimo 66/399/EEB (4) 1 straipsnį.
(6)
Šiame sprendime turi būti apibrėžta Europos Sąjungos pozicija, kurios Komisija turi laikytis Jungtiniame žemės ūkio komitete dėl Žemės ūkio susitarimo 6 priedo pakeitimų.
(7)
Šiame sprendime nustatytos priemonės atitinka Žemės ūkio, sodininkystės, daržininkystės ir miškininkystės sėklos bei dauginamosios medžiagos nuolatinio komiteto nuomonę,
NUSPRENDĖ:
1 straipsnis
Europos Sąjungos pozicija, kurios Komisija turi laikytis Jungtiniame žemės ūkio komitete, įsteigtame Europos bendrijos ir Šveicarijos Konfederacijos susitarimo dėl prekybos žemės ūkio produktais 6 straipsniu, yra grindžiama prie šio sprendimo pridedamo Jungtinio žemės ūkio komiteto sprendimo projektu.
2 straipsnis
Priėmus Jungtinio žemės ūkio komiteto sprendimą, jis skelbiamas Europos Sąjungos oficialiajame leidinyje.
Priimta Briuselyje 2010 m. lapkričio 26 d.

Labels: 3
18
15